In nomine sanctæ et individuæ Trinitatis. Notum sit cunctis fidelibus quod ego Giraldus, Dei gratia Molismensis abbas, assensu capituli nostri, convenientia quæ inter fratrem nostrum Milonem, priorem de Nogencio, et Galterium, monachum Pontiniacensem, super terra quæ dicitur de Burs, nuper facta est laudo, concedo et præsenti pagina confirmo. Fuit autem eadem convenientia talis: prædictus Milo, frater noster, concessit Galterio suprascripto, in usus Pontiniacensis monasterii, supradictam terram de Burs quam habebamus de eleemosina Hugonis Venatoris, sicut idem Hugo eam tenuerat, et idem Milo nuper eam designaverat per Galterium Ruminantem-Obolum; præsentibus Huberto, Josberto, Gilone, Gibaldo, milite. Ita scilicet concessit jure perpetuo possidendam prædicto Pontiniacensi monasterio ut fratres illius, singulis annis, loci quinque solidos censuales apud Nogencium nobis persolvant in festo Sancti-Remigii. Actum Molismi, in capitulo, quarto nonas januarii, anno ab Incarnatione Domini millesimo centesimo quadragesimo quarto; Lucio secundo, pontifice; Ludovico, Francorum rege et Aquitanorum duce; Hugone, Senonensi archiepiscopo; Guichardo, Pontiniacensi abbate. Huic et scripto subscripserunt vice totius capituli nostri: Guillelmus, prior; Fredericus, subprior; Richerius, cellararius; Ansculfus; Thomas; Hubertus; Norgaudus; Guillelmus; Petrus Bovo.